Notum sit cunctis presentibus atque futuris, quod ego Girardus, Blaviensis princeps, pro salute animæ meæ patrisque mei Willelmi Freelandi aliorumque parentorum meorum, do atque concedo Cluniacensi æcclesiæ in honore beatorum apostolorum Petri et Pauli constructæ, ac venerabili domno meo Hugoni, Cluniacensium abbati, ipsiusque successoribus, omnia nervilia Aturricorum ad me pertinentia, quæ michi apud Blaviam censualiter annuatim persolvuntur, ut ea ex integro colligant, atque in perpetuum possideant. Si quis autem heredum vel successorum meorum hoc donum cassare presumpserit, iram Dei incurrat, et gladio beati Petri multatus male direpta conpulsus restituat. Testes qui viderunt et audierunt: Helias de Didona, Helias prior Sancti Georgii, Geraldus monachus, Otbertus monachus. Signum Girardi.